CELEX: C2006/108/64
Language: el
Date: 2006-05-06 00:00:00
Title: Υπόθεση F-27/06: Προσφυγή/αγωγή του Α. Lofaro κατά της Επιτροπής των Ευρωπαϊκών Κοινοτήτων που ασκήθηκε στις  10 Μαρτίου 2006

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/35
            
         Προσφυγή/αγωγή του Α. Lofaro κατά της Επιτροπής των Ευρωπαϊκών Κοινοτήτων που ασκήθηκε στις 10 Μαρτίου 2006
   (Υπόθεση F-27/06)
   (2006/C 108/64)
   Γλώσσα διαδικασίας: η γαλλική
   Διάδικοι
   
      Προσφεύγων/Ενάγων: Alessandro Lofaro (Βρυξέλλες, Βέλγιο) [Εκπρόσωπος: J.-L. Laffineur, δικηγόρος]
   
      Καθής/εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος/ενάγοντος (στο εξής: προσφεύγων)
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               Να ακυρώσει την από 6 Ιουνίου 2005 απόφαση, περί παρατάσεως κατά έξι μήνες της περιόδου πρακτικής ασκήσεως του προσφεύγοντος, την από 28 Σεπτεμβρίου 2005 περί απολύσεώς του στο τέλος της περιόδου αυτής, καθώς και τις εκθέσεις κρίσεως μετά το τέλος της πρακτικής ασκήσεως επί των οποίων βασίζονται οι εν λόγω δύο αποφάσεις
            
         
               —
            
            
               Καθόσον απαιτείται, να ακυρώσει την από 23 Νοεμβρίου 205 της Αρμόδιας Αρχής για τη Σύναψη των Συμβάσεων Προσλήψεως (ΑΑΣΣΠ), περί απορρίψεως της διοικητικής ενστάσεως του προσφεύγοντος·
            
         
               —
            
            
               Να υποχρεώσει την καθής να καταβάλει στον προσφεύγοντα, για την αποκατάσταση της ζημίας που υπέστη, αποζημίωση υπολογιζόμενη ex aequo et bono σε 85 473 ευρώ για την υλική ζημία και σε 50 000 ευρώ για την ηθική βλάβη, με την επιφύλαξη προσαυξήσεως ή μειώσεως κατά τη διάρκεια της διαδικασίας·
            
         
               —
            
            
               Να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, πρώην έκτακτος υπάλληλος της Επιτροπής, προσελήφθη από τις 16 Σεπτεμβρίου 2004 μέχρι τις 15 Σεπτεμβρίου 2009, βάσει συμβάσεως προβλέπουσας περίοδο πρακτικής ασκήσεως έξι μηνών, σύμφωνα με το άρθρο 14 του Καθεστώτος που εφαρμόζεται στο λοιπό προσωπικό (ΚΛΠ). Κατόπιν μιας πρώτης αρνητικής εκθέσεως αξιολογήσεως, η καθής έθεσε τέρμα στην εν λόγω σύμβαση.
   Με την προσφυγή του, ο προσφεύγων ισχυρίζεται ότι η καθής υπέπεσε σε πρόδηλη πλάνη εκτιμήσεως. Η καθής προσέβαλε επίσης τις γενικές αρχές που διασφαλίζουν την αξιοπρέπεια και τα δικαιώματα άμυνας και διετύπωσε άσκοπες επικρίσεις.